กลต.ยันผล‘นิพัทธ’ รายงาน‘กรณ์’แล้ว
&nbsp;
19 ส.ค. 2554

โพสต์ทูเดย์ — บอร์ด ก.ล.ต. ยันส่งรายงานชี้แจงตำแหน่งกรรมการตลาดหุ้นของ “นิพัทธ” ให้ขุนคลังแล้ว 
แหล่งข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. ได้ทำหนังสือรายงานนายกรณ์ จาติกวณิช รมว.คลัง แจ้งผลการพิจารณาตำแหน่งกรรมการตลาดหลักทรัพย์แห่งประเทศไทยของนายนิพัทธ พุกกะณะสุต เมื่อสัปดาห์ที่ผ่านมา หลังประชุมคณะกรรมการ ก.ล.ต. (บอร์ด) วันที่ 4 มี.ค. ซึ่งบอร์ดมีอำนาจแต่งตั้งและเพิกถอน 
แหล่งข่าวเปิดเผยว่า บอร์ด ก.ล.ต. จะประชุมสัปดาห์แรกเดือน เม.ย.นี้ และน่าจะหยิบยกตำแหน่งกรรมการตลาดหลักทรัพย์ของนายนิพัทธขึ้นมาหารือ ไม่ได้เป็นวาระเสนอ 
“คนที่ดำเนินการ (เทกแอ็กชัน) จะต้องดูเหตุผล การปลดใครก็ตาม ต้องระวังถูกฟ้องด้วย ปัญหาคุณนิพัทธเป็นเรื่องระหว่าง รมต.คลัง กับบอร์ด ก.ล.ต.” แหล่งข่าวเปิดเผย 
ก่อนหน้านี้ นายกรณ์ กล่าวว่า ได้ทำหนังสือถามไปยังบอร์ด ก.ล.ต. ที่มีอำนาจแต่งตั้งนายนิพัทธนานถึง 2 เดือน ยังไม่มีหนังสือตอบกลับ และต้องการให้บอร์ดแต่ละคนให้ความเห็น โดยย้ำว่าหน่วยงานที่มีหน้าที่กำหนดมาตรฐานให้จริยธรรมคนอื่น ถ้าจริยธรรมไม่สำคัญ ความเหมาะสม ก็ไม่ต้องพิจารณา คนอื่นจะได้รู้แนวทางบริหารของ ก.ล.ต. เป็นเช่นนี้